ปรับเกณฑ์บ้านหลังแรก
ดึงบ้านมือสองเข้าโครงการด้วยแถมเปิดทางอาชีพอิสระกู้เงินได้
18 พ.ค. 2555

ดึงบ้านมือสองเข้าโครงการด้วยแถมเปิดทางอาชีพอิสระกู้เงินได้
ธอส.จ่อคิวเสนอคลังปรับเกณฑ์บ้านหลังแรก ดึงผู้มีอิสระเข้าโครงการ รวมทั้งยังให้กู้ซื้อบ้านมือ 2 ได้ด้วย 
นายวรวิทย์ ชัยลิมปมนตรี กรรมการผู้จัดการธนาคารอาคารสงเคราะห์ (ธอส.) เปิดเผยว่า จะเข้าหารือกับนายวิรุฬ เตชะไพบูลย์ รมช.คลัง ในฐานะกำกับดูแล ธอส. เพื่อขอให้พิจารณาขยายโครงการปล่อยกู้บ้านหลังแรกดอกเบี้ย 0% นาน 3 ปี สำหรับราคาบ้านไม่เกิน 1 ล้านบาท หลังจากพบว่าล่าสุดธนาคารสามารถปล่อยสินเชื่อไปได้เพียง 3,000 ล้านบาท จากที่มีผู้มาขอสินเชื่อราว 5,000 คน ขณะที่เป้าหมายการปล่อยสินเชื่อที่ตั้งไว้สูงถึง 2 หมื่นล้านบาท 
ล่าสุดนายวิรุฬ ให้แนวคิดมาว่า น่าจะขยายราคาบ้านหลังแรกเป็น 2 ล้านบาท ให้กับผู้ที่ซื้อบ้านหลังแรกในเขตกรุงเทพมหานคร (กทม.) และปริมณฑล ขณะที่ ธอส.มีแนวคิดที่จะเปิดให้ผู้ที่มีอาชีพอิสระที่ไม่มีสลิปเงินเดือนสามารถเข้าโครง การบ้านหลังแรกด้วย เพื่อกระตุ้นยอดปล่อยกู้ให้สูงขึ้น 
ทั้งนี้ ผู้ที่มีอาชีพอิสระที่จะขอกู้จะต้องมีหลักฐานทางการเงินฝากย้อนหลัง 4-6 เดือน มาแสดงให้เห็นว่าเป็นผู้ที่มีความสามารถในการผ่อนชำระเงินกู้ 
นายวรวิทย์ กล่าวว่า ธอส.คาดว่าจนถึงสิ้นปี 2555 ยอดปล่อยกู้ในโครงการบ้านหลังแรกจะอยู่ที่ระดับ 1 หมื่นล้านบาท ดังนั้นจึงเตรียมนำเสนอต่อนายวิรุฬว่าควรจะขยายเวลาในโครงการบ้านหลังแรกออกไปอีกระยะหนึ่ง จากกำหนดสิ้นสุดช่วงปลายปี 2555 รวมทั้งจะปรับเงื่อนไขให้คนที่ซื้อบ้านมือ 2 สามารถเข้าร่วมโครงการนี้ได้ด้วย จากขณะนี้เปิดให้เฉพาะผู้ที่ต้องการกู้เงินเพื่อซื้อบ้านใหม่เท่านั้น 
“ในช่วงเดือน พ.ค.-มิ.ย.นี้ ธอส.จะขอติดตามยอดการปล่อยสินเชื่อในโครงการบ้านหลังแรกก่อนว่าจะมีผู้มาขอกู้เงินมากน้อยแค่ไหน เพื่อประเมินว่าควรจะต่ออายุโครงการออกไปกี่เดือน เพราะเมื่อวงเงินยังเหลือน่าจะต่ออายุโครงการออกไปอีก พร้อมทั้งขยายกลุ่มลูกค้าให้มากขึ้นและราคาบ้านให้สูงขึ้น ดึงบ้านมือ 2 มาร่วมด้วย และปล่อยกู้ให้กับผู้ที่มีอาชีพอิสระ หากมีข้อสรุปชัดเจน จะนำเรื่องเสนอเข้าที่ประชุมคณะรัฐมนตรี (ครม.)” นายวรวิทย์ กล่าว 
นายวรวิทย์ กล่าวว่า โครงการปล่อยกู้บ้านหลังแรกที่คนมากู้น้อย เนื่องจากราคาบ้านที่กำหนดไว้ต่ำเกินไป และต้องยอมรับว่าบ้านหรือคอนโดมิเนียมในระดับราคา 1 ล้านบาท มีไม่มากนัก และส่วนใหญ่จะอยู่ในแถบต่างจังหวัด หากเป็นใน กทม.หรือตามหัวเมืองใหญ่ๆ จะหาบ้านในราคา 1 ล้านบาทได้ยาก